En 55-årig kvinde har natten til fredag fortalt Nordjyllands Politi, at hun er blevet udsat for vold og voldtægt. En 37-årig mand er blevet anholdt og sigtet for forbrydelsen, lyder det fra vagtchef Mogens Hougesen. Kvinden, der er fra Frederikshavn, var i byen i Aalborg, hvor hun mødte en mand, der inviterede hende hjem til en øl. - Da de kommer hjem til ham, vil han have sex med hende. Det er hun ikke indstillet på, så han begynder at slå hende og voldtager hende, fortæller vagtchef Mogens Hougesen. Herefter skulle de sammen have taget ind mod byen igen, hvor kvinden så snit til at komme væk fra ham og tage en taxa til Frederikshavn. Her henvendte hun sig omkring klokken 3 til lægevagten med skader i blandt andet ansigtet. Hun anede ikke, hvor mandens lejlighed var, men politiet fandt alligevel frem til en mistænkt. - Vores efterforskning gør, at vi kan anholde den mistænkte klokken kvart over fire på en adresse i Aalborg Vest. Han er sigtet for vold og voldtægt, fortæller vagtchefen. Både kvinden og den mistænkte skal nu afhøres, og kriminalteknikere skal undersøge det mulige gerningssted. Mogens Hougesen forventer, at den 37-årige bliver stillet for en dommer i løbet af fredagen. /ritzau/

Opsummering:
En 37-årig mand er anholdt og sigtet for voldtægt mod en 55-årig kvinde, som han havde inviteret med hjem.